《题榕庵》
清代·陈迁鹤

高人素有山水癖，抱树作堂依先构。柯皮垂髯比龙虬，参天黛先射星宿。

南望平畴绿野开，炯炯芊芊水满隈。大江绕郭四十里，人烟北辏越王台。

四时佳景一盼收，最喜春和及清秋。明蟾曳练碧如画，东风吹拂翠光浮。

有时烟雨淡天半，流云飞喷入高楼。亭宇玲珑分四面，气候温凉随节变。

恋巢好鸟不归山，名花别种丽葱茜。过客闻知园林好，停车每爱踏芳草。

主人肴酒相为将，题咏缤纷粲霞藻。顾谓善手写辋川，一幅嘉陵海内传。

携此东西复南北，方壶随侍左右侧。名园未识景何如，请君披卷看翰墨。

作者简介：（1639—1714）清福建龙岩人，字声士。康熙二十四年进士，授编修，历官至左春坊左庶子，入直南书房。生平勤于著述，有《易说》、《尚书私记》、《毛诗国风译》、《春秋纪嶷》、《春树堂文集》。